钦定古今图书集成/明伦汇编/官常典/第798卷 > 杨元杲 阮弘道
## 钦定古今图书集成/明伦汇编/官常典/第798卷 > 杨元杲 阮弘道

按《明外史》本传：元杲、弘道皆滁人，家世皆儒者。太祖
驻兵于滁，天大旱，忧之。元杲曰：“西南丰山中柏子潭，
龙祠祷辄应。既祷，或鱼跃，或鼋鼍浮，皆雨征也。”太祖
即斋沐往祷，立潭西崖，久之无所见，乃弯弓注矢，祝
曰：“神食兹土，其可不恤吾民？”与神约：三日必雨，不雨
则毁神祠。因连发三矢潭中而还。及期雨果澍，元杲
由是为太祖所知，与弘道数侍左右，日见亲幸。既入
集庆，立江南行中书省，授元杲、弘道左右司员外郎。
是时，幕中军务络绎，命偕侯元善、陶安更番掌行机
宜文字，悉当太祖意。寻进元杲本司郎中。会讨叛将
蒋英，命诣金华总理军储事。贼平，始召还。而弘道亦
于是岁以郎中从大都督文正镇南昌，汉人入寇，围
南昌急，弘道佐文正率诸将昼夜拒守，以待援兵，城
竟得全。寻擢宣徽院使。元杲、弘道皆于太祖最故，又
皆儒雅嗜文学，练达政体，而元杲智虑周密，尤见器
于帝。帝尝曰：“文臣从渡江，掌簿书文字，勤劳十馀年，
如杨元杲、阮弘道、李梦庚、侯元善、樊景昭者，子孙皆
令世袭所镇抚。”其后，元杲历应天府尹，弘道历福建、
江西行省参政，皆卒于官。元杲子贲，博学强记，以词
翰知名，荐授大名知县，至周府纪善。